Folketing
2008-12-12

Dansk Folkeparti er modstander af dyreforsøg. Vi interesserer os for dyrevelfærd, fordi vi mener, at vi som mennesker har et stort ansvar for, at vores dyr har det godt og trives. Enhedslisten vil med dette beslutningsforslag skærpe kravene til dyreforsøg ved bl.a. at give ansøgerne om tilladelse til dyreforsøg ansvaret for at føre bevisbyrden for dyreforsøgets betydning og relevans og beskrive dyrets belastning med forsøget m.m. Enhedslistens forslag er det sædvanlige paradespil, og i dette tilfælde fremfører Enhedslisten nogle forslag uden at vide, om de overhovedet vil have en effekt på at nedbringe antallet af dyr, der bruges til forsøg. Når det er sagt, vil jeg sige, at vi i Dansk Folkeparti er enige i substansen, nemlig at kravene til at foretage dyreforsøg skal skærpes. Men vi vil også gerne sikre os, at skærpelserne reelt vil gavne dyrene. Derfor vil vi under udvalgsbehandlingen stille en lang række spørgsmål til ministeren. Vi vil bl.a. bede ministeren om at redegøre nærmere for området.